Baba verdrink by ouerhuis; nooddienste rig waarskuwingArgieffoto ŉ 16 maande oue baba het Sondag in ŉ swembad by haar ouerhuis in Randburg verdrink. Nick Dollman, Netcare-woordvoerder, sê ŉ beangste vrou het dié nooddienssentrum gebel nadat sy die baba in die swembad aangetref het. Hy sê werkers by die sentrum het die vrou stap vir stap verduidelik hoe om kardiopulmonêre resussitasie (KPR) toe te pas terwyl nooddienste hul na die toneel haas. “Paramedici het by hul aankoms op die toneel die resussitasie en KPR oorgeneem, maar dit was te laat. Die baba was reeds dood,” sê hy. Dollman sê die voorkoms van verdrinking styg skerp aan die einde van die jaar tydens die feesseisoen. Hy sê onbedekte jacuzzi’s, visdamme, swembaddens en groot emmers water is alles moontlike gevare vir jong kinders. “Ons raai almal aan om ekstra waaksaam te wees vir dié potensiële gevare. Heinings of nette moet veral gebruik word om toegang tot dié gevare te beperk. Kinders moet ook net swem wanneer ŉ volwassene kan toesig hou. Verder is dit ook belangrik dat almal in die gesin noodhulp leer. Dis ŉ maklike kursus en talle fasiliteite reg oor die land bied kursusse aan,” sê hy.